RESOLUCIÓN do 22 de decembro de 2022 pola que se actualizan os anexos da Orde do 20 de decembro de 2021 pola que se regula o medio de comprobación do valor dos bens inmobles, ditame de peritos da Administración, previsto no artigo 57.e) da Lei 58/2003, do 17 de decembro, xeral tributaria, no ámbito dos impostos sobre sucesións e doazóns e sobre transmisións patrimoniais e actos xurídicos documentados, así como a normativa técnica xeral.
Axencia Tributaria de Galicia — III. Outras disposicións — 29/12/2022

A Orde do 20 de decembro de 2021 pola que se regula o medio de comprobación do valor dos bens inmobles, ditame de peritos da Administración, previsto no artigo 57.e) da Lei 58/2003, do 17 de decembro, xeral tributaria, no ámbito dos impostos sobre sucesións e doazóns e sobre transmisións patrimoniais e actos xurídicos documentados, así como a normativa técnica xeral, modificou os medios que debe utilizar a Administración tributaria galega como consecuencia das modificacións normativas realizadas en 2021 nos impostos sobre sucesións e doazóns e sobre transmisións patrimoniais e actos xurídicos documentados, que introduciron o valor de referencia de catastro como base impoñible para determinados inmobles. Esta orde regula exclusivamente o medio consistente no ditame de peritos da Administración e abandona, para as devindicacións a partir de 2022, os medios de estimación por referencia aos valores que figuren nos rexistros oficiais de carácter fiscal e prezos medios no mercado previstos no artigo 57.1 da LXT. En consecuencia, a disposición transitoria da devandita orde mantivo vixentes os anexos IV, V, VI, VII, IX e X da Resolución do 17 de abril de 2017 pola que se actualizan os anexos da anterior Orde do 28 de decembro de 2015, xa que son os que recollen os valores e coeficientes que utilizan os peritos nos seus ditames.
É tradicional que estes valores e coeficientes se actualicen a medida que os estudos de mercado de que dispón a Administración tributaria sinalen cambios nalgúns dos parámetros publicados. Analizados os datos do mercado, aprécianse algunhas subas nos prezos medios de venda de vivendas, unha certa estabilización dos prezos de comerciais e unha lixeira caída nos prezos de venda das prazas de garaxe. Doutra banda, co incremento da inflación e as subas de tipos de xuro xerais nos últimos meses de 2022, entendemos prudente ter en conta só os valores que experimentaron baixadas nas análises e non incrementar valores previos. Como consecuencia, actualízanse o anexo V (Relación de cultivos de Galicia e índices) no relativo a certos índices de rústica de tres concellos da provincia de Lugo, e o anexo IX (Valores referenciales de repercusión para uso dominante de solo urbano residencial por zonas) para recoller as zonas urbanas que precisan un axuste á baixa. O anexo IX publícase completo para mellor comprensión e o anexo V só nos concellos afectados, debido á súa grande extensión.
Por todo iso, conforme o exposto, de acordo co establecido na disposición derradeira primeira da Orde do 20 de decembro de 2021 pola que se regula o medio de comprobación do valor dos bens inmobles, ditame de peritos da Administración, previsto no artigo 57.e) da Lei 58/2003, do 17 de decembro, xeral tributaria, no ámbito dos impostos sobre sucesións e doazóns e sobre transmisións patrimoniais e actos xurídicos documentados, así como a normativa técnica xeral,
Primeiro
Modifícanse o anexo IX (Valores referenciais de repercusión para uso dominante de solo urbano residencial por zonas) e, parcialmente, o anexo V (Relación de cultivos de Galicia e índices) da Resolución do 17 de abril de 2017 pola que se actualizan os anexos da Orde do 28 de decembro de 2015 pola que se regulan os medios de comprobación do valor dos bens inmobles que se utilizarán, dos previstos no artigo 57 da Lei 58/2003, do 17 de decembro, xeral tributaria, no ámbito dos impostos sobre sucesións e doazóns e sobre transmisións patrimoniais e actos xurídicos documentados, así como a normativa técnica xeral.
Segundo. Entrada en vigor
A presente resolución entrará en vigor o día seguinte ao da súa publicación e aplicarase aos feitos impoñibles dos impostos sobre transmisións patrimoniais e actos xurídicos documentados e sobre sucesións e doazóns que se devindiquen desde o 1 de xaneiro de 2023.
Santiago de Compostela, 22 de decembro de 2022